Afrikaans: Verskeie beroepe wat vanuit ’n wye spektrum ontvang is vir die daarstelling van Suid-Afrikaanse wetgewing op haatmisdaad veronderstel dat daar beperkte kennis is oor die teoretiese grondslae van hierdie area van strafreg, asook oor die praktiese probleme wat met die implementering van wetgewing op haatmisdaad verband hou. Hierdie bydrae ondersoek bondig die ontstaan en pogings van wetgewing op haatmisdaad deur gebruik te maak van bestaande Amerikaanse bronne ten einde ’n begripsgrondslag vir haatmisdade daar te stel. Die verskillende modelle van haatmisdaadwetgewing, omskrywingskwessies, asook die twispunte wat met hierdie wetgewing verband hou word oorweeg. Hierdie polemiek sluit verdeeldheid in oor die gebruik van die terminologie ‘haat’, die insluiting van kategorieë van slagoffers, asook die oorweging van motief as ’n vereiste vir haatmisdade. Hierdie artikel oorweeg ook praktiese probleme wat verband hou met die implementering van haatmisdaadwetgewing. Hierdie probleem mag ontstaan op die stadium waarop die aanklag aanhangig gemaak word wanneer wetstoepassers getuienis van vooroordeel moet vasstel. Dit kan ook uitgebrei word na die verhoorstadium wanneer die rol van die slagoffers oorweeg word, waar pleitonderhandelinge ’n moontlikheid is, asook wanneer vooroordeel in ’n hof bewys moet word.